Z A P I S N I K

s 13. sjednice Gradskog vijeća Grada Čazme 
održane 15. srpnja 2026. godine (srijeda), u Multifunkcionalnom centru u Čazmi, 
s početkom u 17:00 sati

NAZOČNI:
1. Baćani, Nedeljka 
2. Bart, Filip
3. Frljužec, Mario
4. Galović, Božidar 
5. Grčić, Igor
6. Jančić, Žarko
7. Katić, Antonio
8. Kezele, Danijela
9. Pavlović, Dražen
10. Perčec, Nikolina
11. Vrbanić, Ines
12. Žugaj, Ivana

ODSUTNI:
1. Jurina, Jurica 
Ostali prisutni: Gradonačelnica Grada Čazme - Valentina Čanađija, Marina Sikora - pročelnica Upravnog odjela za komunalno gospodarstvo, uređenje prostora i zaštitu okoliša, Snježana Mišković - odsjek za financije Grada Čazme, Ivana Markonić Đuran - ravnateljica Dječjeg vrtića Pčelica, Čazma,  Maja Cepetić Rogić - ravnateljica Centra za kulturu i Muzeja Grada Čazme, Vinka Jelić Balta - ravnateljica Gradske knjižnice Slavka Kolara, Čazma, Tihomir Brnjanec - zapovjednik JVP Grada Čazme, Domenika Lešina - direktorica Turističke zajednice Čazma, Goranka Vojnović – Javna ustanova Razvojna agencija Čazma, Vesna Ruklić - Super portal i Adela Matijanović Dulan u svojstvu zapisničarke.

Sjednicu je otvorio predsjednik Igor Grčić, pozdravivši prisutne. Sjednica je započela intoniranjem himne Republike Hrvatske. Predsjedatelj je pozvao na minutu šutnje za poginule branitelje. 

Po provedenoj prozivci, utvrđeno je da sjednici prisustvuje dvanaest (12) vijećnika. Utvrđeno je da postoji kvorum za održavanje sjednice i valjano odlučivanje. 

Točka 1.
Predsjednik Gradskog vijeća predlaže sljedeći 

D N E V N I    R E D

1. Usvajanje Dnevnog reda;
2. Usvajanje Zapisnika s 12. sjednice Gradskog vijeća;
3. Aktualni sat (informacije, upiti i prijedlozi);
4. Donošenje Odluke o II. Izmjeni Odluke o izvršavanju proračuna Grada Čazme za 2026. godinu.
Ad. 1.
Dnevni red 13. sjednice jednoglasno je usvojen s dvanaest (12) glasova.
Ad. 2.
Usvajanje Zapisnika s 12. sjednice Gradskog vijeća
Prije usvajanja zapisnika s 12. sjednice Gradskog vijeća riječ su zatražile vijećnice Ivana Žugaj i Ines Vrbanić. Žugaj je konstatirala da zapisnik ne prati tijek prethodne sjednice, nedostaju podaci o dogovorenim da ćemo prije iduće sjednice imati jedan radni sastanak te da će se okupiti Odbor za proračun i financije što u zapisniku nije vidljivo.
Vijećnica Vrbanić istaknula je da zapisnik ne sadrži cjelovitu raspravu vijećnika po točkama dnevnog reda te da bi pitanja s aktualnog sata, čak i ona koja nisu usvojena, morala biti zabilježena uz obrazloženje, te iako nije ispravno postavila pitanje za prošli aktualni sat, to je trebalo biti zabilježeno i navedeno da je pitanje poslano i da nije usvojeno iz određenih razloga. Osim toga, u zapisnik se treba napisati kompletna rasprava vijećnika po svim točkama dnevnog reda.
Više nije bilo primjedbi te je Zapisnik s 12. sjednice usvojen s devet (9) glasova za, dva (2) glasa protiv i jednim (1) suzdržanim glasom.
Ad. 3.
Aktualni sat (informacije, upiti, prijedlozi)
Prije pitanja i odgovora na aktualnom satu predsjednik Gradskog vijeća napominje da je prema odredbama članka 52. Poslovniku o radu Gradskog vijeća određeno da svaki vijećnik ima pravo postaviti jedno pitanje, a ne u jednoj rečenici navesti tri potpitanja. U tom slučaju, vijećnici će dobit odgovor na prvo i jedno pitanje te moli da se svi vijećnici ubuduće toga pridržavaju. 
Daje riječ gradonačelnici koja je obavijestila Gradsko vijeće i javnost da se izuzima iz postupka javnog natječaja, za prodaju nekretnina u vlasništvu grada Čazme, objavljenom na mrežnim stranicama grada Čazme 24. 2. 2026. godine. Konkretno o dvije nekretnine iz natječaja i to katastarska čestica broj 753/ 4, općina Mikloš, šuma voćnjak i oranica, te katastarska čestica broj 1773, katastarska općina Dapci, gdje je riječ o šumi. Povjerenstvo za provedbu natječaja je nakon otvaranja ponuda, koje su prema uvjetima natječaja pristigle u zatvorenim kuvertama, te bez navođenja imena i prezimena osoba ili tvrtke koja dostavlja ponudu je podnijelo zahtjev za očitovanje prema povjerenstvu za odlučivanje o sukobu interesa Republike Hrvatske, s obzirom na to da je ponudu za predmetni natječaj predala osoba koja je povezana s gradonačelnicom. Sukladno očitovanju povjerenstva za odlučivanje u sukobu interesa Republike Hrvatske, ovlasti za daljnje upravljanje ovim natječajnim postupkom, donošenje odluka potpisivanje pripadajuće dokumentacije i sklapanje ugovora prenijet će na zamjenika gradonačelnice i predsjednika Gradskog vijeća, gospodina Igora Grčića, koje će kao gradonačelnica dati punomoć koja se ovjerava kod javnog bilježnika isključivo za ovaj predmet.
Zapisnik o otvaranju ponuda te odluka o odabiru najpovoljnijeg ponuditelja bit će javno i transparentno objavljeni na službenim Internetskim stranicama grada Čazme, odmah po završetku postupka. Gradonačelnica navodi i da ako vijećnici smatraju da je potrebno, cjelokupna natječajna dokumentacija bit će im poslana na uvid. 
Riječ dobiva vijećnica Vrbanić koja navodi sljedeće:
„Kao prvo, ne znam da li to bude neko odgovorio, mislim, sukob interese znači da osoba koja želi kupiti gradsku nekretninu mora biti u bliskom srodstvu s gradonačelnicom ili s bilo kim od nas ovdje, znači to mora biti muž, otac ili brat. Pa da bi shvatili taj sukob interese moramo samo znati ako je to neko drugo, treće ili četvrto koljeno, nikom ništa. Samo koji je to rod, koje je to blisko srodstvo.“ 
Vijećnica Ines Vrbanić postavlja pitanja: Je li kredit od 1.700 000 eura dovoljan za završetak radova i opremanje područne škole Draganec, Osnovne škole Čazme i sportske građevine? Također postavlja pitanje da s obzirom na to da se Grad nalazi u financijsko nepovoljnoj situaciji, zašto se ne prijavljujemo na natječaje pri ministarstvima i fondovima, te ja li se  uzelo u obzir smanjenja plaća unutar gradske uprave ili će smanjenja zadesiti isključivo korisnike gradskog proračuna izvan gradske uprave i kada će do smanjenja doći?
Pita i ujedno konstatira da je zapravo izračunala da s obzirom na to da se ne znaju van troškovnički radovi (VTR-ovi) i ne mogu se znati za Osnovnu školu Čazma i za Područnu školu Draganec, 1.700.000 eura ne može biti dovoljno. Navodi da načelno nema  ništa protiv tog kredita, te da nije imala ništa protiv ni na zadnjoj sjednici, no pita može li se podići novi kredit koji je nužan za opremanje sportske dvorane i za sve ostale troškove? Ako će se moći podići novi kredit, zanima ju preko koje banke, kada i zašto, i zašto Grad nije tražio povoljniji kredit od Habora s povoljnijom kamatnom stopom.
Smatra da je ljeto te da nitko neće „preksutra“ odobriti kredit i da toga svi trebaju biti svjesni. Vlada se sastaje ujutro i neće se zbog nas sastati i sutra poslijepodne. Navodi da Republika Hrvatska ima 528 jedinica lokalne samouprave i prema tome smatra da je trebalo dati vremena tijekom ljetnog razdoblja kako bi se pribavile povoljnije ponude, jer će se ionako o tim ponudama odlučivati u rujnu, a ne danas, niti sutra.
Također, navodi: „Jedna točka dnevnog reda 13. gradskog vijeća je strahota, Kolega Bart mi je rekao da gradsko vijeće nije neki veliki trošak te predlažem da se vijećnicima plate naknade kad već nije tako veliki trošak. Smatram da je sazivanje ovog Gradskog vijeća trošenje vremena bez veze i trošak i gubljenje vremena, nepoštivanje ljudi i sve ostalo, osim toga, ako smo mi danas ovdje samo zato što pola vijećnika, evo nekih kojima se žurilo jučer s odbora za financije u vrtić i ne znam gdje sve ne, ne može sljedeći tjedan doći ovdje ili zato što u osmom mjesecu je netko na godišnjem pa zato nemamo Gradsko vijeće, smatram da to nije opravdan razlog za dizanje kredita i zaduživanje građana na idućih 17 godina.“
Na pitanja vijećnice Vrbanić odgovara gradonačelnica Valentina Čanađija:
Kredit od 1.700 000 eura je dovoljna za završetak radova i opremanje Draganca, Čazme i sportske građevine balona koji je završen. Ukupna vrijednost investicija u školsku infrastrukturu iznosi 6.895.289 eura. Za rekonstrukciju i opremanje Osnovne škole Čazma, ugovor je potpisan, a cjelokupni projekt iznosi 4.969.774 eura. Ugovor je u provedbi, i osigurano je 4.210.141 eura bespovratnih sredstava. Dogradnja i dvorana u Gornjem Dragancu, vrijednosti je 1.925.514 eura, ugovor je u provedbi, a osigurano je čak 1.893.624 eura bespovratnih sredstava, kao i za završetak sportske građevine. Najveći dio investicija sufinancira se bespovratnim sredstvima iz nacionalnog plana oporavka i otpornosti. Kreditna sredstva od 1.700.000 eura, koja su već izglasana na  Gradskom vijeću, podižu se isključivo za pokrivanje obaveznog vlastitog učešća i participacije Grada Čazme kako bi se uspješno zatvorila financijska konstrukcija ta tri projekta. Radovi su u visokoj fazi realizacije. 
Vijećnica Vrbanić dodaje pitanje: „Možete li nam reći koliko je dogovorena cijena projekta rekonstrukcije sportske građevine, a koliko je potrošeno?
Predsjednik Gradskog vijeća odgovara joj da to pitanje može postaviti u raspravi vezano za 4. točku dnevnog reda i daje riječ vijećnici Ivani Žugaj:
„Ja ću pitanje pročitati u cijelosti, s obzirom na to da je jednim dijelom već gradonačelnica odgovorila, ali sve neću pročitati kao onako kao što sam ga i poslala, budući da je donesena odluka o dugoročnom kreditnom zaduženju. Molim gradonačelnicu da se za svaki od navedenih projekata zasebno, Osnovna škola Čazma, područna škola Gornji Draganec i rekonstrukcija sportske građane izvijesti Gradsko vijeće o ukupnoj ugovorenoj, odnosno ažuriranoj vrijednosti svakog projekta zasebno, o fazi provedbe i postotku izvršenosti radova, odnosno, ako radovi nisu započeli, o fazi postupka javne nabave, odabiru izvođača i potpisivanju ugovora, iznosu do sada isplaćenih sredstava izvođačima iz proračuna Grada Čazme, te iznosu dospjelih, a još neplaćenih obaveza.Ukupnom iznosu do sada odobrenih izvantroškovničkih radova, odnosno VTR-ova, kao i procijenjenom preostalom iznosu neprihvatljivih troškova do završetka ovog projekta.“
Gradonačelnica odgovara:
Ukupna vrijednost projekta iznosi, ponavlja, 4.969.774 eura, od čega bespovratna sredstva iznose 4.210.411 eura, a vlastito učešće je 759.363 eura. Van troškovnički radovi još nisu ugovoreni. Dana 13. srpnja 2026. godine zaprimljeno je očitovanje stručnog nadzora na zahtjev izvođača, te će se nakon prihvaćanja sklopiti dodatak ugovoru. Trenutačan iznos još nije odobren. Potpis ugovora za opremanje, dogovara se 16. srpnja 2026. godine. Iznos ponude ekonomski najpovoljnijeg ponuditelja iznosi 254.111 eura s PDV-om. Ugovoreni iznos s  izvođačem radova iznosi 4.430.578 eura, s PDV-om, a izvedeni radovi prema desetoj privremenoj situaciji od 30. lipnja 2026. godine iznose 1.951.419 eura s PDV-om, što predstavlja 44 % ugovorenog iznosa. Troškovi stručnog nadzora i projektne dokumentacije iznose 59.762 eura. Projekt rekonstrukcije i dogradnje Područne škole Draganec ukupne je vrijednosti 1.928.704 eura, od čega bespovratna sredstva iznose 1.272.318 eura, a vlastito učešće je 656.385 eura. Odluka odabiru ekonomski najpovoljnijeg ponuditelja donesena je 15. srpnja 2026. godine. Iznos ekonomski najpovoljnije ponude iznosi 1.550.194 eura. Projekt uključuje i troškove stručnog nadzora te opremanja. Rekonstrukcija sportske građevine čija je ukupna vrijednost projekta iznosi 700.894 eura s PDV-om, a bespovratna sredstva Ministarstva turizma i sporta iznose 400.000 eura. Vlastito učešće iznosi 300.894 eura. Tijekom izvođenja radova pojavili su se van troškovnički nepredviđeni radovi u iznosu od 105.905 eura s PDV-om, koji se odnose na zamjenu dotrajalih drvenih nosača lučne konstrukcije, koja je bila neizbježna da se balon do kraja napravi. Okončana situacija izvođača radova iznosi 700.894 eura, te je projekt završen i plaćen u cijelosti. Idući tjedan bi trebao biti službeno otvoren. Ukupan iznos vlastitog učešća za navedena tri projekta za koje tražim i za što je dobiven kredit koji je usvojen na Gradskom vijeću iznosi 1.716.643 eura, te se navedeni iznos može uzeti u obzir prilikom odobravanja kredita.
Na ovoj točci dnevnog reda više nije bilo pitanja niti prijedloga.

Ad. 4.
Donošenje Odluke o II. Izmjeni Odluke o izvršavanju proračuna Grada Čazme za 2026. godinu
Predsjednik Gradskog vijeća Igor Grčić navodi kako su sve materijale za ovu točku dnevnog reda vijećnici dobili u sazivu 13. sjednice te daje riječ izvjestiteljici, gradonačelnici Grada Čazme, Valentini Čanađija.
Gradonačelnica je istaknula da predložena odluka nije novo zaduženje, već ispunjavanje formalnog uvjeta koji je zatražilo Ministarstvo financija kako bi mogli odlučiti o zahtjevu Grada za suglasnost. Naglasila je hitnost donošenja odluke radi rokova Vlade RH jer će posljednja sjednica Vlade, prije ljetne stanke biti 4. kolovoza, uz upozorenje da bi izostanak odluke zaustavio projekt gradnje škole. Također se osvrnula na kamatnu stopu, navodeći da su osigurani povoljniji uvjeti u odnosu na kredit od 18. 9. 2024. godine za izgradnju dječjeg vrtića i kulturnog centra, izglasanog od gradskog vijeća, kada su neki od vijećnika također bili u Gradskom vijeću, kada je preko linije Habora za kredit od 1.500.000 eura, kamatna stopa bila 3.48 % što je više od kamatne stope koje mi trenutačno imamo. Kamata je ukupno iznosila 776.000 eura prije dvije godine, a sada, dvije godine kasnije, kamata je manja. 
Gradonačelnica navodi da je po pitanju ove točke dnevnog reda iznijela sve i smatra da više nema što odgovoriti, a ako se ova odluka ne donese, gradnja škola se zaustavlja.
Otvara se rasprava po ovoj točci dnevnog reda. Riječ dobiva vijećnica Ivana Žugaj koja navodi: „Ta odluka je bila i na prošlom sazivu gradskog vijeća i u međuvremenu, ja sam u ponedjeljak poslala niz pitanja u pisanom obliku na koje nisam dobila odgovor. Poslala sam na cijeli saziv gradskog vijeća, isto tako sam zatražila da se sazove Odbor za proračun i financije je bio jučer sazvan, međutim nismo dobili izvješće s Odbora za proračun i financije. Pitanje je, budući da je riječ o HBOR-ovoj kreditnoj liniji koju provodi putem Erste banke, molim pojašnjenje je li Grad Čazma osim Erste banke zatražio indikativne ponude i dugih poslovnih banaka koje također provode program HBOR-a? Ako nije, na temelju čega je zaključeno da ponuda Erste banke predstavlja najpovoljnije financiranje za Grad Čazmu, s obzirom na to da se ovim kreditom zadužuje iduća generacija, iduća vlast, poček kredita je, tri godine na idućih 15 godina, a nismo sigurni hoćemo li mi imat VTR-ove i koliko ćemo ih imati. S obzirom na sportsku građevinu koju smo završili u Omladinskoj ulici, samo 100.000 eura je otišlo na VTR-ove na iznos kredita od 1.700.000 eura. Upitno je hoćemo li imati dovoljno sredstava, a više se nećemo moći dugoročno zadužiti? Znači da premostimo jaz, već smo ove godine digli iznos od 1.200.000 eura, tako da plus ovih 1.700.000, gdje je kamata 500.000 eura, govorimo o iznosu od 2,9 milijuna za Grad Čazmu u jednoj godini, što smatramo ogromnim zaduženjem. Ovo je povijesno zaduženje grada Čazme. Isto tako, nadodala bih, da smo kompletno tražili informaciju o trenutačnoj zaduženosti Grada Čazme, o jamstvima koje je grad Čazma ima prema svojim ustanovama, o ukupnim dospjelim obavezama, o porezu Grada Čazme, a ne znam je li pitana porezna uprava koliki porez nam još treba sjest, je li on u cijelom iznosu sjeo, o likvidnosti, a isto tako, budući da je polovica srpnja, postavili smo pitanje i polugodišnjeg izvršenja proračuna ili barem privremenog pregleda izvršenosti proračuna.“
Slijedio je odgovor gradonačelnice koja navodi da je vijećnica Žugaj, odgovore na pitanja nije dobila pisanim putem, ali da jako dobro zna da joj je sve odgovoreno usmeno.
Nadalje navodi da se kratkoročno i dugoročno zaduženje ne mogu zbrajati. Kratkoročno je do godinu dana, a radi likvidnosti i plaćanja obaveza po dospijeću se ne ograničava. Kredit od 1.500.000 eura je dugoročan, koji Ministarstvo financija nije odobrilo, a razlog zašto je Grad Čazma u situaciji da je morao podizati dva kredita je upravo da se premosti jaz. Kredit od 680.000 eura bio je za izgradnju dječjeg vrtića i kulturnog centra. Kratkoročno zaduženje se radi likvidnosti i plaćanja obaveza po dospijeću ne ograničava, već je upravo temelj upravljanja financijskim tokovima i gotovinom te gospodarenja prihodima i rashodima. Na takav način se uspješno mogu premostiti negativne razlike koje su posljedice različite dinamike ispunjavanja obaveza i prikupljanja, te uplate prihoda u proračun jedinice lokalne samouprave. Prema potpisanim ugovorima i dodacima ugovora s provedbenim tijelima o dodjeli bespovratnih sredstava za europske projekte, Grad je preuzeo u obvezu isfinancirati projekte, a sredstva potraživati putem zahtjeva za nadoknadu sredstava (ZNS-ova). S obzirom na to da je vrlo teško predvidjeti dinamiku uplate sredstava zatraženih putem ZNS-ova, kako bi držali likvidnost proračuna i ostale obaveze podmirivali u rokovima, predlaže se kratkoročno zaduživanje za međufinanciranje europskih projekata. Iz tog razloga nema otplatnog plana za kratkoročni kredit, budući da se dobivena sredstva iz EU i nasljednih fondova odmah uplaćuju na partiju kratkoročnog kredita. Što se tiče financijskih polugodišnjih izvještaja rok za izradu i predaju polugodišnjeg izvješća o izvršenju proračuna gradonačelniku je 15.9. tekuće godine.
Riječ je zatražila vijećnica Ines Vrbanić. „Kao prvo, ove odgovore na pitanja za aktualni sad koje ste pročitali smo mi dobili kao materijale jučer za Odbor za financije i proračun. O tome da se održao taj Odbor je cjelovitu točku dnevnog reda trebao izvijestiti predsjednik Odbora za financije i proračun, tako je po poslovniku i statutu, kao što je i zadnji put trebao biti predsjednik Odbor za poljoprivredu .Ovdje jasno piše koliko što košta, mislim to tko god upiše na Internet, to će mu reći je GPT, kao i odgovore koji su također pročitani. Mi smo imali na rekonstrukciji sportske građevine van troškovničkih troškova 105.905 eura i s tim svim ukupno je iznos 1.716.643 eura. Nemamo van troškovničke radove niti za Područnu u školu Draganec, niti za Osnovnu školu Čazma, a nemamo ni za muzej gore na Kosturnici. Centar za kulturu isto pripada gradu Čazmi i ako će biti van troškovničkih troškova, a bit će 100%, netko će to morat platiti. Nije uopće stvar u tome da netko ne želi odobriti ovaj kredit ili da netko želi da grad bankrotira, nego je pitanje hoćemo li mi moći dobiti novi kredit, ako se sada zadužimo, s obzirom na to da jasno piše da
MPO sredstva ne ulaze u dugoročno zaduženje, samo sredstva europskih fondova ne ulaze i da se dok se ne isplati i jedna rata se to gleda kao zaduženje. S ovim kreditom mi smo 20% zaduženi. Mi nemamo školsku dvoranu koja će nam trebati za jednostavniju nastavu. To neće biti dovoljno da se završi Osnovna škola Čazma i Područna škola Draganec. Nema šanse. 
Znate i sami da će biti van troškovničkih radova koliko hoćete. Još vjerojatno manje ovdje u Čazmi nego u Dragancu gdje se s dvije učionice dograđuje stari objekt. To svi znamo koliko košta. Ja sam renovirala kuću i znam koliko je to. Imamo li ikakvu opciju dizanja manjeg kredita da platimo VTR-ove koji su nam došli pa da naknadno dignemo novi kredit možda dugoročni s obzirom na to da je trenutačna kamatna stopa pri HBOR-u od 1 do 1,5 %. Ja sam ih danas zvala. Rekli su da mi nismo njima uopće predali zahtjev za takvim kreditom. Iako mi je jedan drugi kolega vijećnik tvrdio da je gradonačelnica rekla da je zvala.
Pa ako ste vi zvali HBOR i sve druge banke danas, jesu li oni poslali kakvu ponudu na mail? Ja mislim da su trebali. I nije uopće stvar toga da netko ne želi da se grad spasi, nego je pitanje hoćemo li se mi s ovim kreditom isključivo spasiti ili ćemo se spasiti na mjesec, dva, a isplata ovog ne bude do prvog mjeseca sljedećeg godine. Mi dalje imamo pet mjeseca, to nitko ne bude odobrio prekosutra. Kakav je to bio problem da mi nismo mogli odgoditi vijeće, dva, tri tjedna i vidjeti da se možda napravi povoljnija ponuda? Tko radi taj i griješi, ja sam pogriješila u hrpu stvari koje sam napravila. Da bi nešto ispravila danas, zasigurno da bih. Ali ovo sad, ta jedna mala, zapravo, pogreška u tom cijelom dokumentu koji smo slali prije Ministarstva financije nama je omogućila drugu priliku da probamo naći povoljniji kredit. U svakom slučaju, evo, nemamo ni jednu pročelnicu. mogu je neko drugi financija doći i stoga smatram da bismo trebali odgoditi vijeće i samo vidjeti da li možemo dobiti povoljniju ponudu. Nama nitko ne bude preksutra odobrio taj kredit, niti će se vlada Republike Hrvatske ono komprehentno sastati samo zbog nas. Stignemo to napraviti.“ 

Na taj navod vijećnice Vrbanić, Adela Matijanović Dulan komentirala je da Grad Čazma ne stigne, na što joj je Vrbanić odgovorila pitanjem: „Vi imate točno, kolegice Matijanović, Dulan, koju stručnu spremu da to procijenite. Niti ste radili u gradskoj upravi, niti imate ikakvo fakultetsko obrazovanje, niti išta od toga.“
Vrbanić nastavlja s pitanjem: Zašto ne možemo tražiti jeftiniju ponudu? 
Matijanović Dulan odgovara da je kolegica pročelnica za financije šesti mjeseci pripremala kreditnu dokumentaciju, na što je Vrbanić dodala da će se zbog šest mjeseci Grad Čazma zadužiti na 17 godina. 
Predsjednik Gradskog vijeća opominje vijećnicu Vrbanić na neprimjerene opaske i karakterizirati bilo koga i preispitivati tko je završio kakvu školu, niti o tome postavljati pitanja na vijeću. Zamolio je vijećnicu Vrbanić da kultura nalaže da se riječ zatraži dizanjem ruke te da se s mjesta ne može upadati u riječ drugim govornicima. 

Gradonačelnica odgovara na pitanja i konstatacije vijećnice Vrbanić: „Nemam što za nadodati osim da je ovaj iznos od 1.700.000 eura najviše što je Grad mogao dobiti prema Ministarstvu financija. Kako nam je rekao gospodin Jusup prije nego što smo uopće išli za tražiti ovaj kredit. Oplata kredita nije 17 godina nego 15 godina. Erste banka ima ugovor s HBOR-om i kredit se podiže preko Erste banke uz korištenje povoljnih programa Hrvatske banke za obnovu i razvitak što je HABOR. Ne vidim više smisao za raspravljanje o kreditu kojeg ste izglasali. Tu se glasa samo odluka i više nemam što za nadodati.“
Predsjednik daje riječ vijećnici Ivani Žugaj, koja zahvaljuje gradonačelnici na dostavi indikativne ponude na sastanku stranke HDZ. Navodi kako HDZ ne može podržati donošenje Odluke zato što nisu dobili tražene informacije o tome je li Grad  osim ove ponude koja je bila zvanična još neku drugu ponudu koja bi bila povoljnija iz koje bi utvrdili je li povoljnija ili nije povoljnija. Navodi i da nisu dobili ukupne prihode i rashode Grada Čazme, budući da prema saznanjima rashodi prelaze prihode. Toga se u budućnosti boje, a to je gašenje požara benzinom. Kazala je Žugaj, da zna da sad gori svima, ali da se boji da će biti još gore. Na gradonačelnicu stavljaju odgovornost ovog kreditnog zaduženja i ogromne kamate koje će Grad Čazma plaćati u budućnosti. Konstatira da će članovi HDZ-a biti suzdržani na ovu odluku. Dodaje da ako mogu otvoriti ruke svoje pomoći, spremni su otvoriti svaka vrata radi boljitka Čazme i iznalaženja zajedničkog rješenje kao što smo zadnji put predložili održavanjem radnog sastanka i donošenjem zaključka Odbora za proračun i financije.
Riječ dobiva vijećnik Dražen Pavlović. Nakon pozdrava svima prisutnima govori kako se ovdje raspravlja o kreditu na osamnaest godina i pitanje je kako će sve to skupa funkcionirati. Svoje pitanje želio je uputiti Ivani Popilovski koja danas nije prisutna s obzirom na to da nema ni pročelnice za društvene djelatnosti i pravne poslove koja je već duže vrijeme na bolovanju. Zanimalo ga je je li moguće da su troškovi plaća u dječjem vrtiću porasli za 500.000 eura godišnje. To je u četiri godine 2 milijuna eura. Dovoljno da se pokriju krediti koji se sad traže i to u sadašnjem mandatu gradonačelnice, a ne da se zaduže četiri buduće generacije. Navodi kako je Pročelnica za financije u odlasku, skrenula pažnju da se ne vodi briga o rashodima koji stalno rastu dok prihodi padaju s obzirom na odlazak poduzetnika iz grada Čazme zbog povećanja komunalnih naknada. Predlaže da se dignu krediti za vrijeme sadašnjem mandata, u narednih tri do četiri godine, i da se za vrijeme aktualnog mandata ti krediti i otplate. Navodi kao nije odgovoreno na hrpu pitanja, kako su potrošena dva prethodna kredita i kako se planira potrošiti ovaj te konstatira da je dobiveno obrazloženje Odbor za financije katastrofalan. Zaključuje kako zbog svega navedenog ne može podržati ovakav prijedlog.
Također vijećnik Pavlović govori kako bi stvarno bilo korektno da se svi vijećnici izjasne zašto su za ili protiv, a posebno proziva one koji sad nisu niti jedan put izašli za govornicu, a zastupaju građane Čazme, a možda ću čak pripadali prije i nekim drugim opcijama te da bi zamolio neke vijećnike koji do sada nijedanput nisu bili za govornicom da nam kažu zašto su za ovo.
Predsjednik Gradskog vijeća zahvaljuje vijećniku Pavloviću i odgovara mu da njegova pitanja nisu tema 4. točke dnevnog reda.
Riječ ponovo traži vijećnica Ines Vrbanić koja govori sljedeće: „Nastavno na, to što smo jučer imali Odbor za financije i proračun, kolegica, odnosno pročelnica Dragana za financije i proračun se uključila u to, lijepo je  zahvalila. Ne znam, polaskana sam s tim što je dala otkaz zbog mene, jer mislim to je velika čast ako ćemo tako. Ako ja vama smetam i vi zbog toga želite dati otkaz, ovo vam je idealno vrijeme, da u otkaznom roku stignete iskoristiti sav godišnji. Ja ne budem glasala za ovaj kredit, s obzirom na to da nemam odgovor hoćemo li se moći još kreditno zadužiti, a morat ćemo, jer se projekti završiti ne mogu. Također, zanima me, zašto se od osamnaest općina i pet gradova u Bjelovarsko-bilogorskoj županiji, samo Grad Čazma nije prijavio na natječaj Ministarstva demografija, koji su apsolutno svi gradovi i općine dobili. Prema tome, možda neki koji žele dati otkaz bi trebali, jer očito nisu radili svoj posao. Kad su trebali? Prema tome, ne budem glasala za ovaj kredit i ne budem odgovarala ljudima idućih petnaest godina plus dvije godine počeka, zašto mi ne možemo više ništa napraviti, a nećemo moći ni ovo završiti. To ćemo završiti pod uvjetom da se rebalansom skine novac apsolutno svim korisnicima. Trebamo znat kome će se skida. Zapravo je trebalo biti pripravljen na rebalans kako treba i trebalo se znat kome ide dolje. Ljudi bi možda na to pristali. Na neki način se spasiti moramo. Krajnja opcija, koja je možda i najnormalnija, je nadzor proračuna i pomoć države, jer si sami pomogli ne budemo. Mi ćemo sad dići kredit koji ćemo potrošiti, više se nećemo kreditno moći zadužiti, nove projekte za namjenska sredstva za ovu godinu nemamo. Prema tome kako ćemo to plaćati u budućnosti? Nikako.“
Odgovor daje gradonačelnica koja navodi kako još jednom ponavlja da ovo nije odobrenje kredita već Odluka o izmjenama proračuna koja se šalje Ministarstvu financija koje će sukladno svim financijama koje smo im dostavili odobriti kredit ili ga ne odobriti. 2024. godine kredit nije bio odobren. Ovo ne mora biti odobreno, no idemo probati jer ovo je jedini način da se sve trenutačno isfinancira.
Vijećnica Vrbanić postavlja potpitanje da ako se kredit ne odobri, hoće li se završiti škole i što će biti ako se ne odobri? Nije dobila odgovor.
Riječ traži ravnateljica Dječjeg vrtića, Ivana Markonić Đuran koja želi odgovoriti vijećniku Draženu Pavloviću te pita odakle mu podatak da su plaće djelatnika povećane za 500.000 eura. Pavlović konstatira da su plaće bile 80.000, a sada su 120.000 eura. Ravnateljica na to odgovara potpitanjem koliko je trenutačno više djece u vrtiću te da je činjenica kako su sredstva za plaću povećana jer je bilo upisano 250 djece, a sada ih je 280 upisanih. Nakon nejasnih kalkuliranja oko povećanja sredstava namijenjenih dječjem vrtiću, ravnateljica završava i govori kako je povećan broj djece u vrtiću i da je prvi puta, a nakon šest mjeseci u 2026. godini, dječji vrtić posluje u plusu.
Predsjednik Gradskog vijeća Igor Grčić zahvaljuje ravnateljici i daje na glasovanje 4. točku dnevnog reda. Gradsko vijeće Grada Čazme donosi Odluku o II. Izmjeni Odluke o izvršavanju proračuna Grada Čazme za 2026. godinu sa sedam (7) glasova ZA, četiri (4) suzdržana glasa i jednim (1) glasom protiv. 
Predsjednik zaključuje kako je iscrpljen dnevni red, svima zahvaljuje te poziva vijećnike da prije svečane sjednice Gradskog vijeća Grada Čazme, u petak 17. srpnja dođu na polaganje vijenaca i paljenje svijeća za poginule branitelje. 
13. sjednica Gradskog vijeća Grada Čazme zaključena je u 17:45 sati.

Zapisničarka:					                   Predsjednik Gradskog vijeća 
Adela Matijanović Dulan				   	                                        Igor Grčić

